Ford wil Dakar toeDie NWM Ford Castrol-veldrenspan het onlangs in Parys teen die huidige wêreldkampioene Toyota koning gekraai. Dié ronde van die SA Rally Raid-kampioenskap is kortgeknip ná swaar reën. Al die spanne het sukkel-sukkel deur die landerye geswem en naderhand het almal eenvoudig begin vasval. Daar is egter genoeg tyd en afstand afgelê om ŉ wenner te kroon. Gareth Woolridge en navigator Boyd Dreyer het vir die eerste keer ŉ oorwinning ingeoes. Die Ford-span het twee Ford Ranger FIA T1+ EcoBoost V6-bakkies. Lance Woolridge jaag die tweede bakkie met vrou en navigator, Elvéne Vonk, in die passasiersitplek. Ná die renjaers die modder van hul renpakke afgespoel het, vra ons vir Neil Woolridge, spanbaas, of daar Dakar-planne in die toekoms is. “Ons het oorweeg om dié jaar in te skryf vir Januarie 2023, maar het gevoel dit sou net te min tyd gelos het om behoorlik voor te berei – maar ja, dit is inderdaad die plan!” Dit moet ŉ riem onder elke Suid-Afrikaner se hart wees dat ons sulke sterk verteenwoordiging by die wêreld se uitdagendste wedren kan geniet. Toyota Gazoo Racing met hul Hilux is tans die kampioene, en daar is geen rede hoekom Ford nie ook kan gaan probeer nie.